bluuebunny/crossref_metadata_2025 huggingface dataset:
Υπολογισμοί και μετρήσεις σταθερής τρισδιάστατης ροής με φερτά υλικά πέριξ υδραυλικών κατασκευών
Authors: Κλωνίδης Αθανάσιος
Published: August 2021

Στην παρούσα ερευνητική εργασία παρουσιάζεται η αριθμητική προσομοίωση ροής με ελεύθερη επιφάνεια, γύρω από υδραυλικές κατασκευές. Βασικό της αντικείμενο αποτελεί η ανάπτυξη ενός πεπλεγμένου αριθμητικού σχήματος πεπερασμένων όγκων για την προσομοίωση δισδιάστατων και τρισδιάστατων σταθερών και ασταθών ροών με ελεύθερη επιφάνεια σε ανοικτούς αγωγούς με μη-ομαλή γεωμετρία, τόσο με σταθερό όσο και με μεταβλητό πυθμένα λόγω στερεομεταφοράς. Οι συντηρητικές εξισώσεις της κίνησης του ρευστού αποτελούν την βάση για την ανάπτυξη του δισδιάστατου αριθμητικού σχήματος ενώ στην περίπτωση μεταβλητού πυθμένα, οι παραπάνω εξισώσεις συνδυάζονται με μία νέα εξίσωση, αυτήν της διατήρησης της μάζας των φερτών, βάσει της οποίας υπολογίζεται η μεταβολή της στάθμης του πυθμένα του αγωγού σε συνδυασμό με τις μοναδιαίες στερεοπαροχές κατά τις δύο κατευθύνσεις ροής. Για την εκτίμηση των μοναδιαίων στερεοπαροχών υιοθετείται και παρουσιάζεται μία σειρά από εμπειρικές εξισώσεις υπολογισμού που ενσωματώνονται στο μοντέλο. Για την ανάπτυξη του τρισδιάστατου αριθμητικού μοντέλου επιλύονται οι εξισώσεις Navier-Stokes διατυπωμένες στις τρεις διαστάσεις. Παράλληλα, με την αξιοποίηση της τεχνικής της ψευδοσυμπιεστότητας δίδεται η δυνατότητα του άμεσου υπολογισμού της τιμής της πίεσης από την εξίσωση της συνέχειας. Ο καθορισμός της θέσης της ελεύθερης επιφάνειας του νερού βασίζεται στη συνθήκη του κινητού ορίου (moving boundary condition) και επιτυγχάνεται με την εισαγωγή της δισδιάστατης συντηρητικής εξίσωσης της συνέχειας. Οι παραπάνω εξισώσεις δισδιάστατης και τρισδιάστατης ροής μετασχηματίζονται σε ένα νέο τοπικό μη-ορθογώνιο σύστημα συντεταγμένων, προσδιορισμένο επί των ορίων του προβλήματος (non-orthogonal, body-fitted coordinate system). Με τον τρόπο αυτό επιτρέπεται η μετάβαση από τον φυσικό χώρο ροής στον υπολογιστικό χώρο ώστε να καταστεί δυνατή η προσομοίωση προβλημάτων με μη-ομαλή γεωμετρία. Επί των μετασχηματισμένων στο τοπικό σύστημα συντεταγμένων εξισώσεων, εφαρμόζεται το πεπλεγμένο αριθμητικό σχήμα πεπερασμένων διαφορών τόσο για τον δισδιάστατο όσο και για τον τρισδιάστατο χώρο ροής. Το προκύπτον αριθμητικό μοντέλο εφαρμόστηκε στην επίλυση ποικίλων προβλημάτων δισδιάστατης, σταθερής και ασταθούς ροής, δισδιάστατης ροής με φερτά υλικά γύρω από υδραυλική κατασκευή καθώς και τρισδιάστατης ροής με μη-υδροστατική κατανομή της πίεσης πάνω από εκχειλιστή διπλού τόξου. Τα αριθμητικά αποτελέσματα ελέγχονται με διαθέσιμα αποτελέσματα μετρήσεων, με αποτελέσματα μετρήσεων που διεξήχθηκαν για τον σκοπό αυτό καθώς και με αποτελέσματα άλλων αριθμητικών μοντέλων. Σε όλες τις περιπτώσεις προκύπτει ικανοποιητική σύγκριση, επιβεβαιώνοντας έτσι την αξιοπιστία του αναπτυχθέντος αριθμητικού μοντέλου.
Ασφάλεια και προστασία της ιδιωτικότητας σε πληροφοριακά συστήματα ηλεκτρονικής διακυβέρνησης
Authors: Δρογκάρης Προκόπιος
Published: August 2021

Η Ηλεκτρονική Διακυβέρνηση είναι άμεσα συνδεδεμένη με τη μεταρρύθμιση και τον εκσυγχρονισμό της Δημόσιας Διοίκησης μέσω της αξιοποίησης σύγχρονων τεχνολογιών και μεθοδολογιών. Για να καταστεί όμως δυνατή και επιτυχημένη μία τέτοια μετάβαση, δεν αρκεί η αυτοματοποίηση των υπαρχουσών διαδικασιών και η παροχή τους μέσω του Διαδικτύου. Η Δημόσια Διοίκηση καλείται να εγκαθιδρύσει και να διατηρήσει καθολικά ένα επίπεδο προστασίας και ασφάλειας, όχι μόνο αντίστοιχο και ισότιμο με αυτό των υπαρχουσών υπηρεσιών, αλλά ικανό να διασφαλίσει ότι τα προσωπικά δεδομένα αξιοποιούνται με τρόπο διαφανή και σύννομο, λαμβάνοντας υπ' όψιν το συμφέρον των πολιτών. Σκοπός της παρούσας διατριβής είναι η μελέτη εφαρμογής και αξιοποίησης τεχνολογιών και μεθοδολογιών προάσπισης της ιδιωτικότητας σε Πληροφοριακά Συστήματα Ηλεκτρονικής Διακυβέρνησης, καθώς και η διαμόρφωση ενός πλαισίου για την ολοκληρωμένη διαχείριση των ψηφιακών ταυτοτήτων για όλες τις συμμετέχουσες οντότητες. Αρχικά, αποτυπώνονται οι απαιτήσεις ασφάλειας και ιδιωτικότητας σε Π.Σ. Ηλεκτρονικής Διακυβέρνησης και καταγράφονται συγκεντρωτικά τόσο οι δυνητικές απειλές όσο και οι πιθανές επιπτώσεις τους αναφορικά με την απώλεια των προηγούμενων απαιτήσεων, και προτείνονται τρόποι αντιμετώπισης και ελαχιστοποίησης τους. Στη συνέχεια προτείνονται ολοκληρωμένες μεθοδολογίες ενσωμάτωσης και διαχείρισης τομεακών αναγνωριστικών σε ψηφιακά πιστοποιητικά Χ.509 ν3, σε περιβάλλοντα ομόσπονδων ταυτοτήτων και σε περιβάλλοντα Ηλεκτρονικής Διακυβέρνησης 2.0. Λαμβάνοντας υπ' όψιν τις απαιτήσεις και τους περιορισμούς του ελληνικού νομικού και κανονιστικού πλαισίου, προτείνεται ένα ολοκληρωμένο Πλαίσιο Ψηφιακής Αυθεντικοποίησης, μέσω του προσδιορισμού των κατάλληλων επιπέδων εμπιστοσύνης, αυθεντικοποίησης και εγγραφής των τελικών χρηστών. Τέλος, προτείνεται για πρώτη φορά μία ολοκληρωμένη αρχιτεκτονική ενσωμάτωσης και αξιοποίησης Πολιτικών και Προτιμήσεων Ιδιωτικότητας σε Π.Σ. Ηλεκτρονικής Διακυβέρνησης, με στόχο την απλουστευμένη παροχή ηλεκτρονικών υπηρεσιών, την παροχή των απαραίτητων ελεγκτικών μηχανισμών στους χρήστες για τη συλλογή, επεξεργασία και αποθήκευση των προσωπικών τους δεδομένων, καθώς και τη διαβεβαίωση για την τήρηση των αντίστοιχων νομικών και κανονιστικών απαιτήσεων από την πλευρά των παροχών.
Eξέταση της επίδρασης των προσδιοριστικών συμπεριφορικών παραγόντων στην επιλογή τουριστικού προορισμού
Authors: Στύλος Νικόλαος
Published: August 2021

Σκοπός της παρούσας μελέτης είναι η πληρέστερη κατανόηση της εννοιολογικής δομής και των προσδιοριστικών παραγόντων που καθορίζουν τις συμπεριφορικές προθέσεις επανέλευσης σε ένα τουριστικό προορισμό. Η εκπλήρωση αυτού του σκοπού αποτελεί αναγκαιότητα τόσο για το σχεδιασμό στρατηγικής μάρκετινγκ των τουριστικών προορισμών από επιφορτισμένους με αυτό το έργο οργανισμούς, όσο και για την ορθή διαχείριση του τουριστικού προϊόντος από τις τοπικές αρχές. Γενικά, στη διεθνή βιβλιογραφία συναντούμε την εφαρμογή διαφόρων θεωριών για την εξέταση των προθέσεων επανάληψης της επίσκεψης σε δεδομένο προορισμό, με πιο συχνά χρησιμοποιούμενες τις θεωρίες δικαιολογημένης δράσης και σχεδιασμένης συμπεριφοράς, στις οποίες έχουν εντοπιστεί συγκεκριμένες αδυναμίες. Με βάση την ανάγκη εύρεσης και αξιοποίησης μίας θεωρίας που δεν έχει προηγούμενα εφαρμοστεί για το συγκεκριμένο σκοπό και ταυτόχρονα η δομή της καλύπτει εννοιολογικά τις ελλείψεις και αδυναμίες που παρατηρήθηκαν στις προαναφερθείσες θεωρίες, στο παρόν υποστηρίχθηκε η Θεωρία Διαπροσωπικής Συμπεριφοράς ΤΙΒ του Harry Triandis (1977, 1980).Η γενική μεθοδολογία έρευνας που χρησιμοποιήθηκε είναι η υποθετικο-συμπερασματική και για την αντιμετώπιση περιορισμών που παρατηρήθηκαν σε ανάλογες έρευνες εφαρμόστηκαν πριν από την ποσοτική έρευνα συγκεκριμένες ποιοτικές μέθοδοι έρευνας. Πιο συγκεκριμένα, εφαρμόστηκαν η Τεχνική Κρίσιμων Γεγονότων και η Μέθοδος των Δελφών, ενώ για την πρόσθετη επιβεβαίωση του οργάνου μέτρησης πραγματοποιήθηκαν δύο πιλοτικές έρευνες. Ο διεθνής αερολιμένας «ΜΑΚΕΔΟΝΙΑ» της Θεσσαλονίκης αποτέλεσε το πεδίο έρευνας στο οποίο εργάστηκε ερευνητική ομάδα 36 ατόμων από το Πανεπιστήμιο Μακεδονίας για 51 ημέρες την περίοδο 6 Ιουλίου – 26 Αυγούστου 2012. Η ερευνητική ομάδα προσέγγισε συνολικά 4443 αναχωρούντες επιβάτες μη τακτικών πτήσεων για αεροδρόμια του Ηνωμένου Βασιλείου, Γερμανίας και Ρωσικής Ομοσπονδίας, οι οποίοι είχαν επισκεφθεί το προηγούμενο διάστημα την Ελλάδα για διακοπές.Τελικά, αυτή η διαδικασία απέδωσε 3466 αξιοποιήσιμα ερωτηματολόγια, υπερβαίνοντας τον ποσοτικό στόχο που είχε τεθεί βάσει στατιστικών εκτιμήσεων. Από το σύνολο των 31 διερευνούμενων ερευνητικών υποθέσεων οι 24 έγιναν δεκτές και 7 απορρίφθηκαν. Τα αποτελέσματα της στατιστικής ανάλυσης που υποστηρίχθηκε απο σχετικά μοντέλα δομικών εξισώσεων ανέδειξαν ότι οι μεταβλητές: αφοσίωση στον προορισμό, προηγούμενη επιλογή προορισμού, αντιληπτικοί κοινωνικοί παράγοντες, ανάγκη ποικιλίας & εναλλακτικών επιλογών, προσωπική κανονιστική πεποίθηση, συνολική επίδραση προορισμού και καταλύτες, αποτελούν τους προσδιοριστικούς παράγοντες της πρόθεσης (επαν)επίσκεψης στον ίδιο τουριστικό προορισμό. Οι δύο τμηματοποιήσεις του συνολικού δείγματος, αφενός στις τρεις κύριες τουριστικές αγορές και αφετέρου στο φύλο των ερωτώμενων, αποκάλυψαν ότι ανάμεσά τους υπάρχουν σημαντικές διαφοροποιήσεις, όχι μόνο στην ισχύ της επίδρασης αλλά και στο είδος των προσδιοριστικών παραγόντων της πρόθεσης (επαν)επίσκεψης.
Διερεύνηση των παραμέτρων που σχετίζονται με την τελομεράση σε μυελοδυσπλαστικά σύδρομα
Authors: Βέρρου Ευγενία
Published: August 2021

Τα μυελοδυσπλαστικά σύνδρομα (ΜΔΣ) αποτελούν μία ετερογενή ομάδα κλωνικών διαταραχών του αρχέγονου αιμοποιητικού κυττάρου. Τελομερή ονομάζονται τα άκρα των ευκαρυωτικών χρωμοσωμάτων που αποτελούνται από επαναλαμβανόμενες αλληλουχίες βάσεων και προσδίδουν γενωμική σταθερότητα στα κύτταρα. Το μήκος των τελομερών συνδέθηκε τόσο με την ύπαρξη κυτταροπενιών όσο και με την μετατροπή προς ΟΜΛ με αποτέλεσμα να θεωρηθεί ως ένας πιθανός συμπληρωματικός προγνωστικός δείκτης για τους ασθενείς με MΔΣ. Η τελομεράση είναι ένα ριβονουκλεϊκοπρωτεϊνικό ένζυμο που προσθέτει TTAGGG τμήματα στα τελομερή. Η τελομεράση αποτελείται από δύο κύριες υπομονάδες, τη δομική RNA υπομονάδα (human Telomerase RNA ComponenthTERC) και την καταλυτική υπομονάδα (human Telomerase Reverse Transcrpriptase-hTERT). Η υπομονάδα hTERC λειτουργεί ως μήτρα για την προσθήκη των νουκλεοτιδίων στα τελομερή ενώ η υπομονάδα hTERT παρουσιάζει δράση ανάστροφης μεταγραφάσης και υφίσταται μετα-μεταγραφική μετατροπή με αποτέλεσμα να προκύπτουν τρεις κύριες ισομορφές: η ισομορφή Αdel που δρα ανασταλτικά στην ενεργοποίηση της τελομεράσης, η Bdel που είναι ανενεργής σε σχέση με την ενεργοποίηση του ενζύμου και η πλήρης ισομορφή (Α+Β) που είναι η μόνη που δρα καταλυτικά για τη λειτουργία της τελομεράσης. Σκοπός της παρούσας μελέτης ήταν η μελέτη της έκφρασης σε επίπεδο mRNA των ισομορφών hTERT καθώς και των p73, ΟCT4 και OCT4A. Μελετήθηκαν 40 ασθενείς με ΜΔΣ: 27 ασθενείς με <5% εντάχθηκαν στην ομάδα Α, 13 ασθενείς με 6-19% βλάστες στο μυελό εντάχθηκαν στην ομάδα Β, ενώ 17 ασθενείς με ΟΜΛ αποτέλεσαν την ομάδα Γ που χρησιμοποιήθηκε ως ομάδα ελέγχου. Μεταξύ των τριών ομάδων μελέτης δε διαπιστώθηκαν στατιστικά σημαντικές διαφορές σε σχέση με τα επίπεδα του συνολικού hTERT RNA καθώς και των επιπέδων έκφρασης των γονιδίων p73, OCT4 και ΟCT4A. Αντίθετα οι ασθενείς με ΜΔΣ υψηλού και χαμηλού κινδύνου καθώς και οι ασθενείς με ΟΜΛ διαφέρουν στατιστικά σημαντικά σε ό,τι αφορά στην παρουσία των διαφορετικών ισομορφών hTERT mRNA που προκύπτουν από μετα-μεταγραφική διαδικασία. Στους ασθενείς με <5% βλάστες είναι συχνότερη η ισομορφή Αdel που ασκεί ανασταλτική δράση στην λειτουργία της δομικής υπομονάδας της τελομεράσης. Στους ασθενείς με >5% βλάστες εμφανίζεται συχνότερα η ενεργή ισομορφή (Α+Β) που ασκεί καταλυτική δράση στη λειτουργία της δομικής υπομονάδας της τελομεράσης. Συμπερασματικά η τελομεράση ενδέχεται να συμμετέχει στην παθογένεια αλλά και στην εξέλιξη των ΜΔΣ προς ΟΜΛ με μετατροπή των ισομορφών hTERT: η ισομορφή Adel που ευνοεί τη συσσώρευση γενετικών βλαβών και δρα αποπτωτικά αντικαθίσταται στα υψηλότερου κινδύνου ΜΔΣ από την ισομορφή (A+B) που δρα αντιαποπτωτικά.
Μικροηλεκτρονικές και νανοηλεκτρονικές διατάξεις ημιαγωγών για σύγχρονα υπολογιστικά συστήματα
Authors: Κωστής Ιωάννης
Published: August 2021

Με την έλευση της νανοτεχνολογίας η σύνθεση νανοδομημένων υλικών και η τροποποίηση της ηλεκτρονικής δομής απέκτησαν μεγάλη σημασία κυρίως λόγω των χρήσιμων εφαρμογών τους σε ηλεκτρονικές και οπτοηλεκτρονικές διατάξεις και οι εξαιρετικά χρήσιμες εφαρμογές τους έχουν αρχίσει να γίνονται ιδιαίτερα σημαντικές. Η νανοδόμηση μπορεί να ενισχύσει την απόδοση των χαρακτηριστικών του υλικού προσδίδοντάς τους μοναδικές ιδιότητες. Μεταξύ των υλικών που παρουσιάζουν ιδιαίτερο ενδιαφέρον είναι και τα οξείδια μετάλλων μετάπτωσης, όπως τα οξείδια του μολυβδαινίου, που είναι γνωστά για δεκαετίες ως ημιαγωγοί ευρέως ενεργειακού χάσματος (~3eV). Από την άλλη πλευρά η ανάπτυξη οπτικοηλεκτρονικών συσκευών που βασίζονται σε οργανικούς ημιαγωγούς (δηλαδή πλαστικές οπτικοηλεκτρονικές συσκευές), όπως οι οργανικές δίοδοι εκπομπής φωτός (OLED) και τα οργανικά φωτοβολταϊκά (OPV), έχει προσελκύσει τεράστιο ενδιαφέρον λόγω της δυνατότητας που έχουν για εφαρμογές σε πάνελ φωτισμού στερεάς κατάστασης, σε ηλιακά στοιχεία, σε φθηνές οθόνες, κλπ. Λόγω της αστάθειας των οργανικών υλικών όμως σε έκθεση περιβαλλοντικών συνθηκών συνδυασμός των οργανικών με ανόργανους ημιαγωγούς αναμένεται να παράγει πιο σταθερές υβριδικές-οργανικές συσκευές υψηλής απόδοσης που μπορούν να συνδυάζουν επωφελώς την δυνατότητα επεξεργασίας από διάλυμα, την υψηλή κινητικότητα οπών και την υψηλή απόδοση κβαντικής φωτεινότητας των οργανικών υλικών με την υψηλή κινητικότητα ηλεκτρονίων και τη σταθερότητα των ανόργανων υλικών. Από την άποψη αυτή, διερευνούμε εδώ το ρόλο των νανοδομημένων οξειδίων βολφραμίου και μολυβδαινίου στις πλήρως οξειδωμένες και υποστοιχειομετρικές μορφές τους (WOx και ΜοΟχ, x<3) ως αποδοτικών υμενίων έγχυσης και μεταφοράς φορτίου στη διεπιφάνεια του οργανικού ημιαγωγού με τα ηλεκτρόδια. Τα υμένια οξειδίου του μετάλλου που χρησιμοποιούνται σ’ αυτή τη μελέτη παρασκευάσθηκαν με μια τεχνική εναπόθεσης με τη χρήση ενός νήματος που θερμαίνεται σε κενό, μια μέθοδο που μπορεί να εφαρμοστεί σε όλα τα μεταλλικά οξείδια με υψηλότερη πίεση ατμών απ’ αυτή του αντίστοιχου μετάλλου. Τα διαφορετικής στοιχειομετρίας υμένια των οξειδίων του βολφραμίου και του μολυβδαινίου εναποτέθηκαν κατόπιν θέρμανσης του αντίστοιχου μεταλλικού νήματος σε ένα θάλαμο κενού κάτω από διαφορετικές κάθε φορά συνθήκες εναπόθεσης. Η βελτίωση της απόδοσης της συσκευής μελετήθηκε αναφορικά με τις ιδιότητες των υμενίων, ως εκ τούτου έγινε απόπειρα συστηματικής εξέτασης των δομικών και ηλεκτρονικών ιδιοτήτων των υμενίων οξειδίου του μετάλλου. Μετά το δομικό και ηλεκτρονικό χαρακτηρισμό, τα υμένια χρησιμοποιήθηκαν ως διεπιφανειακά υμένια στις συσκευές, και πιο συγκεκριμένα σε OLEDs και OPVs. Οι συσκευές εξετάσθηκαν ως προς τις ηλεκτρο-οπτικές τους ιδιότητες πριν και μετά την εισαγωγή των στρωμάτων μεταλλικών οξειδίων και διαπιστώθηκε βελτίωση στην απόδοση και τη σταθερότητα κατά την λειτουργία των συσκευών που περιείχαν μεταλλικά οξείδια.
The effects of IFRS adoption on the quality of financial statements
Authors: Καραμπίνης Νικόλαος
Published: August 2021

Η διατριβή αυτή εξετάζει δύο επιπτώσεις από την υποχρεωτική εφαρμογή των Διεθνών Προτύπων Χρηματοοικονομικής Πληροφόρησης (Δ.Π.Χ.Π.) στην Ελλάδα. Πρώτον, η θέσπιση των Δ.Π.Χ.Π. επέφερε υποχρεωτικά μια δραστική αλλαγή στα λογιστικά πρότυπα που ακολουθούνται από τις ελληνικές επιχειρήσεις χωρίς όμως να συνυπάρχει μια παράλληλη βελτίωση στο ελληνικό θεσμικό περιβάλλον. Αντίξοα χαρακτηριστικά θεσμικού περιβάλλοντος επηρεάζουν αρνητικά τα κίνητρα των διαμορφωτών των χρηματοοικονομικών καταστάσεων και υποσκάπτουν την ποιότητα της λογιστικής πληροφόρησης. Θεωρώντας ότι τα κίνητρα παροχής ποιοτικής πληροφόρησης στην Ελλάδα είναι χαμηλού επιπέδου, η διατριβή αυτή εξετάζει εάν η υποχρεωτική εφαρμογή των Δ.Π.Χ.Π. βελτίωσε ουσιωδώς την ποιότητα της λογιστικής πληροφόρησης. Η ποιότητα της λογιστικής πληροφόρησης εξειδικεύεται ως η πληροφοριακή αξία των λογιστικών κερδών για σκοπούς αποτίμησης και η υπό συνθήκες συντηρητικότητά τους. Η δεύτερη επίπτωση αφορά τη συσχέτιση λογιστικού-φορολογικού συστήματος˙ η εφαρμογή των Δ.Π.Χ.Π. επέφερε μια αναπόφευκτη μείωση των φορολογικών επιπτώσεων των λογιστικών κερδών και κατά συνέπεια μια σημαντική εξασθένιση στη συσχέτιση λογιστικού-φορολογικού συστήματος. Καθώς η συσχέτιση λογιστικού-φορολογικού συστήματος ήταν ιδιαίτερα έντονη μέχρι την εφαρμογή των Δ.Π.Χ.Π., η διατριβή αυτή εξετάζει εάν η φορολογική πίεση που αντιμετωπίζει μια επιχείρηση αποτελεί ένα σημαντικό προσδιοριστικό παράγοντα χειραγώγησης κερδών στην προ-Δ.Π.Χ.Π. εποχή. Στη συνέχεια, λαμβάνοντας υπόψη την εξασθένιση στη συσχέτιση λογιστικού-φορολογικού συστήματος που αναφέρθηκε παραπάνω, εξετάζεται αν η επίδραση αυτή της φορολογικής πίεσης έχει επηρεαστεί με την εφαρμογή των Δ.Π.Χ.Π.Τα εμπειρικά ευρήματα μπορούν να συνοψιστούν ως εξής. Όσον αφορά την πρώτη επίπτωση υποδεικνύουν ότι η υποχρεωτική θέσπιση των Δ.Π.Χ.Π. στην Ελλάδα δεν έχει επιφέρει ουσιώδη βελτίωση στην πληροφοριακή αξία των λογιστικών κερδών για σκοπούς αποτίμησης και στην υπό συνθήκες συντηρητικότητά τους. Συνεπώς, συμπεραίνεται ότι η καθαυτή υποχρεωτική εφαρμογή των Δ.Π.Χ.Π. δεν εγγυάται ουσιώδεις βελτιώσεις στην ποιότητα της λογιστικής πληροφόρησης και παράλληλες θεσμικές αναβαθμίσεις είναι απαραίτητες. Όσον αφορά τη δεύτερη επίπτωση, τα εμπειρικά ευρήματα αποκαλύπτουν ότι η φορολογική πίεση που αντιμετωπίζει μια εταιρεία συνιστά ένα σημαντικό προσδιοριστικό παράγοντα χειραγώγησης κερδών στην προ-Δ.Π.Χ.Π. εποχή. Αντιθέτως, στην περίοδο μετά την εφαρμογή των Δ.Π.Χ.Π. η επίδραση της φορολογικής πίεσης εξασθενεί σημαντικά. Συνεπώς, συμπεραίνεται ότι τα κίνητρα των μάνατζερς για χειραγώγηση λογιστικών κερδών προσαρμόζονται στις αλλαγές του περιβάλλοντος υπό το οποίο προετοιμάζονται οι λογιστικές καταστάσεις.
Τηλεχειρισμός με οπτική ανατροφοδότηση υποβρυχίων ρομποτικών οχημάτων
Authors: Καρράς Γεώργιος
Published: August 2021

Σκοπός της παρούσας διδακτορικής διατριβής, είναι η μελέτη και υλοποίηση υπολο-γιστικής πλατϕόρμας για τον ημι-αυτόνομο έλεγχο υποβρυχίων ϱομποτικών οχημάτωνμε χρήση οπτικής ανατροϕοδότησης. Βασικό κίνητρο για την δημιουργία τηςπλατϕόρμας αυτής, αποτελεί η χρήση της σε εϕαρμογές επιθεώρησης υποθαλάσσιωνεγκαταστάσεων (π.χ ύϕαλα πλοίων). Αρχικά, προτείνεται μεθοδολογία για τονπροσδιορισμό του διανύσματος ϑέσης και προσανατολισμού του οχήματος ως προςένα στόχο που ϐρίσκεται στο οπτικό πεδίο της κάμερας. Η μεθοδολογία στηρίζεταιαποκλειστικά σε χρήση μίας κάμερας και zεύγους Laser Pointers . Στη συνέχεια,προτείνεται μεθοδολογία για την ταυτόχρονη εκτίμηση του διανύσματος κατάστασηςκαι των παραμέτρων που περιγράϕουν το δυναμικό μοντέλο του οχήματος. Ημεθοδολογία στηρίζεται στη σύνθεση δεδομένων που προέρχονται από οπτικούς καιαδρανειακούς αισθητήρες, μέσω στοχαστικών φίλτρων εκτίμησης. Ακόμη, προτείνεταιτεχνική σχεδιασμού τροχιάς του οχήματος, η οποία διασϕαλίζει την συνεχή διατήρησητου στόχου στο οπτικό πεδίο της κάμερας. Ταυτόχρονα, η μεθοδολογία εγγυάταιπως το όχημα δεν ϑα συγκρουστεί με την επιϕάνεια στην οποία είναι τοποθετημένοςο στόχος. Επίσης, σχεδιάζεται ημι-αυτόνομο σχήμα ελέγχου κλειστού ϐρόχου μεχρήση οπτικής ανατροϕοδότησης, το οποίο προσϕέρει την δυνατότητα στον χειριστήνα πλοηγεί με ευκολία ένα υπο-επενεργούμενο υποβρύχιο ϱομποτικό όχημα γύρωαπό ένα στόχο, διασϕαλίζοντας την συνεχή διατήρησή του στο οπτικό πεδίο τηςκάμερας. Τέλος, υλοποιείται αλγόριθμος Τεχνητής ΄Ορασης για την δημιουργίαοπτικού μωσαϊκού σε πραγματικό χρόνο. Με τον τρόπο αυτό, επιτυγχάνεται ηενσωμάτωση κάθε νέας οπτικής πληροϕορίας που προκύπτει κατά την εξέλιξη τηςεπιθεώρησης, ενώ παράλληλα περιορίζεται σημαντικά η ταλάντωση του στόχου στοπεδίο της εικόνας.
Moντέλα τυχαίων ελαχίστων στην αντιμετώπιση κινδύνων
Authors: Νικήτας Γρηγόριος
Published: August 2021

Η μελέτη της συμπεριφοράς και εξέλιξης ενός συστήματος που απειλείται από ένα πλήθος κινδύνων αποτελεί μια ιδιαίτερα σημαντική περιοχή της Διοικητικής Κινδύνου. Όταν η μελέτη αυτή θεωρεί τον ελάχιστο χρόνο πραγματοποίησης κάποιου εκ των κινδύνων που απειλούν το σύστημα ως θεμελιώδες ερευνητικό εργαλείο, τότε οι κίνδυνοι αυτοί λέγονται ανταγωνιστικοί. Η παρούσα διατριβή επικεντρώνεται στην ανάπτυξη, μελέτη και εφαρμογή στοχαστικών πολλαπλασιαστικών μοντέλων που περιγράφουν λειτουργίες συστημάτων ευρισκόμενων σε καθεστώς ανταγωνιστικών κινδύνων. Η παρούσα διατριβή πιο συγκεκριμένα επικεντρώνεται στην υλοποίηση των έξι ακόλουθων ερευνητικών σκοπών :Ο πρώτος σκοπός είναι η ανάπτυξη ενός στοχαστικού πολλαπλασιαστικού μοντέλου το οποίο βασίζεται στην έννοια του ελάχιστου τυχαίου αριθμού θετικών τυχαίων μεταβλητών. Το στοχαστικό αυτό μοντέλο είναι η αρχική αξία μιας συνεχούς ομοιόμορφης ράντας με σταθερή ένταση τόκου. Ο δεύτερος σκοπός είναι η θεμελίωση ικανών συνθηκών για τον υπολογισμό της συνάρτησης κατανομής του προτεινόμενου στοχαστικού πολλαπλασιαστικού μοντέλου. Ο τρίτος σκοπός είναι η ερμηνεία του στοχαστικού αυτού μοντέλου ως ιδιαίτερα χρήσιμου αναλυτικού εργαλείου για τη μελέτη της εξέλιξης μιας μεγάλης κατηγορίας συστημάτων που λειτουργούν σε καθεστώς τυχαίου πλήθους ανεξάρτητων ανταγωνιστικών κινδύνων. Ο τέταρτος σκοπός είναι η ανάπτυξη ενός στοχαστικού πολλαπλασιαστικού μοντέλου το οποίο βασίζεται στην έννοια του μέγιστου τυχαίου αριθμού θετικών τυχαίων μεταβλητών και στην έννοια του ελάχιστου τυχαίου αριθμού θετικών τυχαίων μεταβλητών. Το στοχαστικό αυτό μοντέλο είναι η αρχική αξία μιας συνεχούς ομοιόμορφης ράντας με σταθερή ένταση τόκου. Ο όρος της ράντας αυτής είναι μια θετική τυχαία μεταβλητή η οποία παριστάνει το μέγιστο τυχαίου αριθμού θετικών τυχαίων μεταβλητών και η διάρκεια της ράντας είναι θετική τυχαία μεταβλητή η οποία παριστάνει το ελάχιστο τυχαίου αριθμού θετικών τυχαίων μεταβλητών. Ο πέμπτος σκοπός είναι η θεμελίωση ικανών συνθηκών για τον υπολογισμό της συνάρτησης κατανομής του προτεινόμενου πολλαπλασιαστικού μοντέλου. Ο έκτος σκοπός είναι η ερμηνεία του στοχαστικού αυτού μοντέλου ως πολύ σημαντικού εργαλείου για τη μελέτη της εξέλιξης μιας μεγάλης κατηγορίας συστημάτων που λειτουργούν σε καθεστώς τυχαίου πλήθους ανεξάρτητων ανταγωνιστικών κινδύνων.
Η συμβολή της μικροπανίδας στη μελέτη του παλαιοπεριβάλλοντος του Αιγαίου
Authors: Παπαγιάννη Αικατερίνη
Published: August 2021

Η διατριβή αφορά σε σκελετικά κατάλοιπα μικροπανίδας (τρωκτικά, μυγαλές, σαύρες, φίδια) από τρεις οικισμούς της Εποχής του Χαλκού στο Αιγαίο: Ακρωτήρι Θήρας, Μόχλος – Χανιά Κρήτης. Στόχος της διατριβής είναι αφενός η διερεύνηση των παρασιτικών ειδών, τα οποία συμβίωναν με τους ανθρώπους στους οικισμούς, αφετέρου οι προεκτάσεις που αυτά τα είδη προσφέρουν για την ανασύνθεση του παλαιοπεριβάλλοντος του Αιγαίου κατά την Εποχή του Χαλκού. Το υλικό καταγράφηκε με τη μέθοδο της ανατομικής σκελετικής ταξινόμησης, της κλασσικής και γεωμετρικής μορφομετρίας. Τα είδη που προέκυψαν είναι: Mus musculus domesticus, Mus minotaurus, Apodemus mystacinus, Apodemus sylvaticus/flavicollis, Crocidura zimmermanni, Crocidura cf. suaveolens, Suncus etruscus, Gekkonidae, Cyrtopodium sp., Lacertidae, Elaphe cf. quattorlineata, Telescopus fallax, Vipera sp. Διερευνήθηκαν επίσης οι ταφονομικές διαδικασίες που επηρρέασαν την απόθεση του υλικού. Τα ζώα αυτά ήταν ουσιαστικά τα παράσιτα που ζούσαν μέσα στα σπίτια, στις αποθήκες, έφτιαχναν φωλιές μέσα σε τοίχους και σε οροφές. Οι κάτοικοι τα αντιμετώπιζαν χρησιμοποιώντας πήλινα ή λίθινα πώματα αγγείων και καίγοντάς τα για λόγους απολύμανσης, ενώ προφανώς ήταν συνηθισμένοι στη συνύπαρξη με τα τρωκτικά και τα ανέχονταν. Από παλαιοοικολογικής άποψης, διαπιστώθηκε η ύπαρξη φυλλοβόλων δασών και μακκίας βλάστησης στη Θήρα κατά την Εποχή του Χαλκού κατ’αναλογία με τα είδη που ταυτίστηκαν στο Ακρωτήρι. Επιπλέον, διαπιστώθηκε η διασπορά του είδους Crocidura zimmermanni εκτός Κρήτης στη Θήρα κατά την Εποχή του Χαλκού, πιθανότατα λόγω των εμπορικών επαφών μεταξύ των δύο νησιών. Στην Κρήτη διαπιστώθηκε ανταγωνισμός μεταξύ ενδημικών (Mus minotaurus, Crocidura zimmermanni) και εισηγμένων ειδών (Mus musculus domesticus, Crocidura cf. suaveolens), ο οποίος ώθησε τα ενδημικά είδη να περιοριστούν στο δυτικό τμήμα του νησιού και το πρώτο να εκλείψει. Επιπλέον, διαπιστώθηκε ότι ο άνθρωπος ευθύνεται για τη διασπορά τόσο του οικιακού ποντικού στο νότιο Αιγαίο από την Κύπρο κατά την Πρώιμη Χαλκοκρατία κι εξής αλλά και για την εισαγωγή του είδους Crocidura cf. suaveolens στην Κρήτη την ίδια περίοδο. Επίσης, ο άνθρωπος εμμέσως ώθησε μη παρασιτικά είδη (Apodemus mystacinus, Apodemus sylvaticus/flavicollis, Crocidura zimmermanni, Crocidura cf. suaveolens) να αποικίσουν το ανθρωπογενές περιβάλλον και να ανταγωνιστούν με τον οικιακό ποντικό.
Εξομάλυνση αντιθέσεων στη διαχείριση διακρατικών υδατικών πόρων με χρήση μαθηματικών μεθόδων
Authors: Ελευθεριάδου Ελένη
Published: August 2021

Εκτιμάται ότι το 50% της έκτασης της γης βρίσκεται σε διακρατικές λεκάνες απορροής, ποσοστό που συνεχώς αυξάνεται με τη δημιουργία νέων κρατών, ενώ εκτιμάται ότι περίπου το 40% του συνολικού πληθυσμού κατοικεί σε διακρατικές λεκάνες. Σύμφωνα με ιστορικά στοιχεία, οι ασυμφωνίες σχετικά με διακρατικούς υδατικούς πόρους δεν έχουν οδηγήσει έως σήμερα σε βίαιες διαμάχες, αλλά αναμένεται ότι μελλοντικά το νερό θα «αντικαταστήσει» το πετρέλαιο ως τη βασική αιτία πολέμων. Τα προβλήματα διακρατικής φύσεως σε συνδυασμό με την απειλή της εξάντλησης των υδατικών πόρων, θέτουν τη διαχείριση των διακρατικών λεκανών απορροής ως ένα καίριο ζήτημα της εποχής όπου απαιτείται η εύρεση συνεργατικών λύσεων για την πολιτική σταθερότητα της περιοχής, την περιβαλλοντική προστασία και την ισότιμη εκμετάλλευση των κοινών υδατικών πόρων. Σκοπός της παρούσας διατριβής είναι η πρόταση μίας μεθοδολογίας διαχείρισης διακρατικών υδάτων μέσα στο θεσμικό και νομικό πλαίσιο όπως αυτό ορίζεται από διεθνείς οδηγίες και συμβάσεις, η οποία θα συνεισφέρει στην εξομάλυνση αντιθέσεων που συχνά προκύπτουν σε διακρατικές λεκάνες. Βασισμένη στις αρχές της Ολοκληρωμένης Διαχείρισης Υδατικών Πόρων, η προτεινόμενη μεθοδολογία καλύπτει όλα τα στάδια των διακρατικών σχέσεων σχετικών με το νερό, ξεκινώντας από τη φάση των διαπραγματεύσεων, στη συνέχεια στη σύναψη της συμφωνίας για τα κοινά ύδατα και τέλος προτείνει τους μηχανισμούς που θα υποστηρίξουν την εφαρμογή της βιώσιμης διαχείρισης των διακρατικών υδάτων
Ο Ιωάννης Γεννάδιος και η διαμόρφωση της εθνικής πολιτικής της Ελλάδας (1871-1918)
Authors: Χριστοπούλου Μαριάννα
Published: August 2021

Η παρούσα διδακτορική διατριβή παρουσιάζει και ερμηνεύει την επαγγελματική δράση του έλληνα διπλωμάτη Ιωάννη Γενναδίου (1844-1932), που υπηρέτησε ως επί το πλείστον στην ελληνική πρεσβεία Λονδίνου κατά το τελευταίο τέταρτο του 19ού αιώνα και το πρώτο, περίπου, τέταρτο του 20ού. Στόχος ήταν διαμέσου της «βιογράφησης» της δράσης του να απαντηθεί ένα ερώτημα διπλωματικής ιστορίας: ο τρόπος που ένας διπλωμάτης μπορεί να υπερβεί τα όρια της διαικπεραίωσης και να συνδιαμορφώσει την εξωτερική πολιτική της χώρας του. Aναλύονται αρχικά η ιδεολογική συγκρότηση του Γενναδίου, οι οικογενειακές και εκπαιδευτικές του καταβολές και οι εμπειρίες της γενιάς του σε σχέση κυρίως με τον βρετανικό παράγοντα. Παρουσιάζονται τα πρώτα δημοσιογραφικά του εγχειρήματα και αναλύεται διεξοδικά το 180σέλιδο κείμενό του για τη σφαγή στο Δήλεσι (1870). Επρόκειτο για κείμενο που αποτύπωσε το στίγμα της ερμηνείας του για τις παθογένειες του ελληνικού κράτους και αποτέλεσε το εφαλτήριο για την ένταξή του στο διπλωματικό σώμα. Το κύριο σώμα της διατριβής αναπτύσσει και ερμηνεύει τη διπλωματική δραστηριότητα του Γενναδίου σε σημαντικές φάσεις της ελληνικής ιστορίας, όπως η Ανατολική Κρίση (1875-1878), η κρίση της Ανατολικής Ρωμυλίας (1885-1886), οι Βαλκανικοί Πόλεμοι (1912-1913) και ο Πρώτος Παγκόσμιος Πόλεμος (1914-1918). Διαμέσου ή παράλληλα με αυτές τις φάσεις αναδεικνύονται και άλλες όχι και τόσο γνωστές πτυχές της συνδρομής του στην ελληνική διπλωματία, όπως οι σχέσεις που ανέπτυξε με το κόμμα των Βρετανών Φιλελευθέρων, η διένεργεια συστηματικής και οργανωμένης προπαγάνδας υπέρ των ελληνικών θέσεων, η διευθέτηση των Δανείων της Ανεξάρτησίας (1878-1880), όπως και του δασμού της ελληνικής σταφίδας στις ΗΠΑ και στη Μεγάλη Βρετανία (1888-1894).
Μελέτη των αλγεβρικών ιδιοτήτων των κλασικών και κβαντικών υπερολοκληρώσιμων συστημάτων
Authors: Τανούδης Ιωάννης
Published: August 2021

Σκοπός της διατριβής ήταν η μελέτη των αλγεβρικών ιδιοτήτων των ολοκληρώσιμων και υπερολοκληρώσιμων συστημάτων της κλασικής και κβαντικής μηχανικής σε πολλαπλότητες διάστασης δύο και τρία. Στην εργασία, αρχικά, παρουσιάζονται όλες οι δισδιάστατες πολλαπλότητες που επιτρέπουν ολοκληρωσιμότητα και υπερολοκληρωσιμότητα όταν τα ολοκληρώματα είναι πολυωνυμικές εκφράσεις δευτέρου βαθμού ως προς τις ορμές. Σε κάθε περίπτωση δίνονται αναλυτικά οι εκφράσεις των ολοκληρωμάτων όπως και των αντίστοιχων αλγεβρών που σχηματίζονται. Ακόμη, σε μια συγκεκριμένη κατηγορία τρισδιάστατων πολλαπλοτήτων που είναι σύμμορφα επίπεδες δίνεται η μορφή της άλγεβρας των αντίστοιχων υπερολοκληρώσιμων συστημάτων και προτείνεται ένας αλγεβρικός τρόπος υπολογισμού των ιδιοτιμών στην κβαντική περίπτωση. Ως εφαρμογή δίνεται το δυναμικό του γενικευμένου αρμονικού ταλαντωτή και του γενικευμένου Κουλόμπ.
Θέατρα με δυνατότητα μετασχηματισμού
Authors: Τσάρας Γιάννης-Νίκος
Published: August 2021

Σκοπός της διατριβής είναι να τεκμηριωθεί η άποψη, ότι ενώ η ευελιξία στη χρήση ενός θεατρικού χώρου είναι ανέφικτη όταν αναφέρεται σε ετερόκλιτα θεάματα, υπάρχει μια χρυσή τομή, ουσιαστικά ένα εύρος ευελιξίας, μέσα στο οποίο η λειτουργία του θεατρικού χώρου είναι ικανοποιητική, για όλες τις προδιαγραφές που ορίζουν οι ανάγκες του φιλοξενούμενου θεάματος. Ο εντοπισμός και ορισμός αυτού του εύρους ευελιξίας στην ικανότητα των αιθουσών να παραλαμβάνουν διαφορετικές λειτουργίες - παραστάσεις, μεταβάλλοντας τα αρχιτεκτονικά τους στοιχεία, αποτελεί το βαθμό προσαρμοστικότητας. Με άλλα λόγια ο βαθμός προσαρμοστικότητας, είναι το αποτέλεσμα της αξιολόγησης των επιμέρους στοιχείων ενός χώρου, ως προς τις δυνατότητες που έχει ή που πρέπει να έχει, έτσι ώστε να μπορεί να συνδυάσει το μέγιστο βαθμό ευελιξίας με τις βέλτιστες συνθήκες λειτουργίας. Ο ορισμός προκύπτει από το συνδυασμό των προδιαγραφών που ορίζονται από τις νέες εκφραστικές τάσεις των παραστατικών τεχνών, με τη συγκριτική αξιολόγηση των μεθόδων ευελιξίας των θεατρικών χώρων.
Τα κριτήρια δημοσιονομικής πειθαρχίας στην οικοδόμηση της Ευρωζώνης
Authors: Μαυρίδης Στυλιανός
Published: August 2021

Τα κριτήρια δημοσιονομικής πειθαρχίας στο ευρωπαϊκό οικοδόμημα, αποτελούν τους δείκτες με βάση τους οποίους συμφωνήθηκε και αποφασίστηκε να ελέγχεται εάν τα κράτη μέλη της Ευρωπαϊκής Ένωσης εκπληρώνουν την υποχρέωσή τους να επιδεικνύουν δημοσιονομική πειθαρχία. Πολλά είναι τα ζητήματα που ανακύπτουν κατά την εφαρμογή των εν λόγω κριτηρίων στην πράξη. Η περίπτωση της Ελλάδας αναδεικνύει με γλαφυρό τρόπο τα ζητήματα αυτά και αποκαλύπτει τις προκλήσεις που αντιμετωπίζει τόσο η χώρα όσο και η Ένωση στην πορεία προς την ευρωπαϊκή ολοκλήρωση. Σκοπός της διατριβής είναι η βαθύτερη κατανόηση των προκλήσεων που ανακύπτουν, καθώς και η διατύπωση σκέψεων που θα μπορούσαν να βοηθήσουν στην αντιμετώπισή τους. Η διατριβή αναλύει τις διατάξεις του δικαίου της Ένωσης (πρωτογενούς και παράγωγου) που επιβάλλουν την τήρηση της δημοσιονομικής πειθαρχίας από τα κράτη μέλη και καθορίζουν τα κριτήρια δημοσιονομικής πειθαρχίας. Αποκαλύπτει τα έντονα πολιτικά χαρακτηριστικά της διαδικασίας υπερβολικού ελλείμματος, αλλά και των αποφάσεων που λαμβάνονται στο πλαίσιο αυτής, τα οποία έχουν εκδηλωθεί καθαρά στην περίπτωση της Ελλάδας. Εξετάζει την οικονομία και ειδικότερα τη δημιουργία και εξέλιξη των δημοσιονομικών ελλειμμάτων της Ελλάδας κατά την περίοδο 1981-1994, και την περίοδο 1994-2000, που οδήγησε τη χώρα στην ένταξη στο τρίτο στάδιο της ΟΝΕ. Ακολουθεί η ανάλυση της περιόδου μετά την ένταξη στο τρίτο στάδιο της ΟΝΕ και της επέμβασης της Ένωσης στην οικονομική διαχείριση της χώρας, με βασικά σημεία τη θέση της χώρας σε «επιτήρηση» το καλοκαίρι του 2004 και την άνοιξη του 2009, και αποκορύφωμα τη σύναψη του «Μνημονίου» μετά την κρίση χρέους που ξέσπασε στη χώρα. Επισημαίνεται ότι η περιπέτεια της Ελλάδας, και κυρίως η ανάγκη προστασίας του Ευρώ, είχαν ως συνέπεια την επιδίωξη να προβλεφθεί και να προσδιοριστεί η δυνατότητα χορήγησης χρηματοδοτικής ενίσχυσης της Ένωσης σε κράτος μέλος που αντιμετωπίζει δυσκολίες. Αναλύονται οι δύο νέοι θεσμοί που γεννήθηκαν από την ελληνική κρίση, ήτοι ο Κανονισμός (ΕΕ) αριθ. 407/2010 για τη θέσπιση του ευρωπαϊκού μηχανισμού χρηματοοικονομικής σταθεροποίησης και το Ευρωπαϊκό Ταμείο Χρηματοπιστωτικής Σταθερότητας. Τέλος επισημαίνεται η ανάγκη για καλύτερο συντονισμό της πολυμερούς εποπτείας και εμβάθυνση του προληπτικού θεσμικού πλαισίου της Ένωσης, με παράλληλο σεβασμό των ιδιαίτερων χαρακτηριστικών της οικονομίας κάθε κράτους μέλους, όπως και η ανάγκη δημιουργίας ευρωπαϊκών θεσμών ικανών να αποτελέσουν ανάχωμα στις ορέξεις των αγορών. Αντίστοιχα, σε εθνικό επίπεδο, σημειώνεται η αποδόμηση του κράτους και της οικονομίας του και η ανάγκη αναδιάρθρωσής του, μέσα όμως από το σεβασμό των ανθρωπίνων δικαιωμάτων και του κοινωνικού κράτους.
Ο ρόλος της ιντερλευκίνης (IL) 33 και του υποδοχέα ST2 στην στεφανιαία νόσο / ισχαιμική μυοκαρδιοπάθεια
Authors: Τσαπάκη Υπαπαντή
Published: August 2021

Η γενετική πολυμορφία της άπω περιοχής του υποκινητή του γονιδίου ST2, επηρεάζει τη μεταγραφική ενεργότητα και ευαισθησία στην ατοπική δερματίτιδα και το άσθμα. Βασιζόμενοι στο φλεγμονώδες υπόβαθρο της αθηροσκλήρωσης, υποθέσαμε ότι η ύπαρξη γενετικών πολυμορφισμών στον απόμακρο υποκινητή του γονιδίου ST2, θα μπορούσε επίσης να επηρεάσει την ευαισθησία στην εμφάνιση στεφανιαίας νόσου (CAD). Για να ελέγξουμε την υπόθεσή μας εφαρμόσαμε άμεση αλληλούχιση μιας περιοχής μεγέθους 825 bp στον απόμακρο υποκινητή – με προηγουμένως αναφερόμενη παρουσία πολυμορφισμών- σε 63 αγγειογραφικά διαγεγνωσμένους ασθενείς με CAD και 63 μάρτυρες, ταιριαστούς ως προς την ηλικία και το φύλο, οι οποίοι είχαν αρνητική στεφανιαία αγγειογραφία. Εντοπίσαμε 13 πολυμορφισμούς σε αυτή την περιοχή, δυο από τους οποίους (-27307 Τ/Α και -27614 C/A) είχαν συχνότητα αλληλίων μεγαλύτερη από 0.05. Κάναμε επιπλέον γονοτυπική ανάλυση σε 111 ασθενείς εφαρμόζοντας allele-specific real-time PCR για τους πολυμορφισμούς -27307 Τ/Α και -27614C/A, αυξάνοντας έτσι τον αριθμό των υπό ανάλυση δειγμάτων, στους 129 ασθενείς CAD και 108 -ταιριαστούς ως προς την ηλικία και το φύλο- μάρτυρες. Δεν αναγνωρίσαμε καμία αλληλεπίδραση μεταξύ φαινότυπου-γονότυπου ανάμεσα στους ασθενείς και τους μάρτυρες. Ωστόσο, ανάμεσα στους ασθενείς, η σοβαρότητα της CAD εκφρασμένης ως ο μέσος αριθμός νοσούντων αγγείων, ήταν μεγαλύτερη στους φορείς του αλληλίου -27307 Α και στους φορείς ενός εκ των δυο αλληλίων -27614 Α ή -27307 Α, από ότι στους μη-φορείς (2.56±0.73 έναντι 1.83±0.84, P=0.027; 2.47±0.74 έναντι 1.8±0.83, P=0.023). Επιπλέον, οι φορείς οποιουδήποτε εκ των δύο αλληλίων (-27614 Α ή -27307 Α) ήταν σημαντικά περισσότεροι στην ομάδα με πολλά νοσούντα αγγεία (multi-vessel disease group) (n=54), από ότι στην ομάδα με ένα μόνο νοσούν αγγείο (single-vessel disease group) (n=75). Εν κατακλείδι, αναφέραμε δυο καινούργιους πολυμορφισμούς στην απόμακρη περιοχή του υποκινητή του γονιδίου ST2, οι οποίοι είναι πιθανό να επηρεάζουν την ευαισθησία στην σοβαρή στεφανιαία νόσο. Η λειτουργική επίδραση αυτών των πολυμορφισμών χρήζει περαιτέρω μελέτης.
Η επίδραση της περιβαλλοντικής εκπαίδευσης στους κρίσιμους παράγοντες της περιβαλλοντικής συμπεριφοράς των μαθητών λυκείου
Authors: Λαλαζήση Χρυσούλα
Published: August 2021

Η παρούσα διατριβή εντάσσεται στην προσπάθεια αξιολόγησης και ανάδειξης των όποιων θετικών ή αρνητικών αποτελεσμάτων της Περιβαλλοντικής Εκπαίδευσης /Εκπαίδευσης για την Αειφόρο Ανάπτυξη (ΠΕ/ΕΑΑ). Η θεωρητική της βάση είναι διαδεδομένες θεωρίες της κοινωνικής ψυχολογίας για το περιβάλλον και κονστρουκτιβιστικές θεωρίες της μάθησης μέσα από μια κοινωνικά κριτική προσέγγιση τόσο της εκπαιδευτικής έρευνας όσο και της εκπαιδευτικής πράξης.Πρόκειται για μελέτη παραδειγματικής περίπτωσης που αφορά ελληνικό Λύκειο μιας αστικής περιοχής μεσαίων εισοδημάτων με υψηλό επίπεδο μόρφωσης των γονέων. Έγινε συνδυασμός ποσοτικών και ποιοτικών μεθόδων για τη συλλογή και την ανάλυση των δεδομένων μέσα από ερευνητικό σχεδιασμό που περιελάμβανε: δημογραφική έρευνα ανασκόπησης, ατομικές ημιδομημένες συνεντεύξεις, παρατήρηση και δύο πειράματα εκπαιδευτικού σχεδιασμού. Τα ευρήματα στηρίζονται στην ποσοτική ανάλυση και τα αποτελέσματα της ποιοτικής ανάλυσης χρησιμεύουν κυρίως στην ερμηνεία των αποτελεσμάτων αυτών.Βρέθηκε πως οι κρίσιμοι παράγοντες πρόβλεψης της περιβαλλοντικής συμπεριφοράς και της αντίστοιχης ηθικής των μαθητών είναι οι περιβαλλοντικές πεποιθήσεις τους, οι υποκειμενικοί κοινωνικοί κανόνες, οι προσωπικοί ηθικοί κανόνες και η επίγνωση ελέγχου και αποτελεσματικότητας για μια συγκεκριμένη συμπεριφορά. Η μακροπρόθεσμη επίδραση της ΠΕ/ΕΑΑ με προγράμματα προσανατολισμένα στην αλλαγή συμπεριφοράς (ως προς την ανακύκλωση, την προστασία του πρασίνου και την ορθολογική χρήση του νερού) φάνηκε να έχει συνάφεια μόνο με την αντίληψη ελέγχου και αποτελεσματικότητας για τις διάφορες φιλοπεριβαλλοντικές συμπεριφορές.Αντίθετα, μέσα από τα πειραματικά ευρήματα, φάνηκε πως η βραχυπρόθεσμη επίδραση της ΠΕ/ΕΑΑ είναι πολύ ισχυρή σε όλους τους προαναφερθέντες παράγοντες ερμηνείας και πρόβλεψης της φιλοπεριβαλλοντικής συμπεριφοράς και ηθικής όταν τα περιβαλλοντικά προγράμματα υλοποιούνται με μαθητοκεντρικές και ομαδοσυνεργατικές παιδαγωγικές προσεγγίσεις και αναφέρονται σε δράσεις κοινωνικής παρέμβασης και συγκεκριμένα στην πολιτική δράση της υποστήριξης εκδηλώσεων διαμαρτυρίας υπέρ της προστασίας του τοπικού περιβάλλοντος. Βρέθηκε μάλιστα πως επηρεάζει θετικά, ιδιαίτερα, τους μη φιλόδοξους, μικρής κοινωνικής επιρροής και αρνητικούς στις αλλαγές μαθητές.
Υδροξυκινόνες και τα ιωδωνιακά τους δίπολα
Authors: Τσανακοπούλου Μαρία
Published: August 2021

Στην παρούσα εργασία µελετήθηκε η χηµική δραστικότητα των υδροξυκινονών και των ιωδωνιοϋλιδίων τους µε στόχο τη σύνθεση νέων οργανικών ενώσεων µε πιθανή βιολογική ή φαρµακευτική δράση. Στο εισαγωγικό τµήµα της εργασίας αναφέρθηκαν οι σηµαντικότερες µέθοδοι παρασκευής, καθώς επίσης οι χηµικές και φαρµακευτικές ιδιότητες των υδροξυκινονών, των αστερρικινονών, των φουρανοναφθοκινονών, των καρβαζολοκινονών, των πυρανοναφθοκινονών, αλλά και των υλιδίων ιωδίου των υδροξυκινονών. Μία ιδιότητα των ιωδωνιοϋλιδίων των υδροξυκινονών, που σχετίζεται µε το ερευνητικό πεδίο της εργασίας, είναι η θερµική διάσπασή τους προς κετένες. Έτσι, στο δεύτερο µέρος της εισαγωγής δόθηκαν παραδείγµατα µεθόδων σύνθεσης και αντιδράσεων των α-οξο- και α,α΄-διοξοκετενών, ενώ αναφέρθηκαν επίσης περιπτώσεις διµερισµού αυτών των κετενών. Ιδιαίτερα αναπτύχθηκαν ο διµερισµός και άλλες ιδιότητες της ινδανδιονοκετένης που προκύπτει από τη θερµική διάσπαση του ιωδωνιοϋλιδίου της λοουσόνης. Στη συνέχεια, αναπτύχθηκαν τα αποτελέσµατα της πειραµατικής εργασίας. Οι αντιδράσεις του διµερούς της ινδανδιονοκετένης µε διδραστικά πυρηνόφιλα οδήγησαν στη σύνθεση νέων ενώσεων, όπως οι ινδενοπυριδοπυριµιδινοδιόνες, οι οποίες βρέθηκε ότι αναστέλλουν τρεις υποδοχείς των κινασών της τυροσίνης και µπορούν να χρησιµοποιηθούν για την αναστολή της αγγειογένεσης. Από τις αντιδράσεις οξείδωσης των ινδενοκαρβοξαµιδίων, των προϊόντων αντίδρασης τους διµερούς της ινδανδιονοκετένης µε αµίνες, προέκυψαν οι ινδενοδιαζεπινόνες, οι οποίες εµφάνισαν αντιοξειδωτική δράση, καθώς και οι νέες ινδενοπυραζολινόνες, οι οποίες παρουσιάζουν µεγάλο ενδιαφέρον. Με πρώτη ύλη το υλίδιο της λοουσόνης, παρουσία τριφθοριούχου βορίου, συντέθηκαν αρυλο- και στυρυλο-παράγωγα της λοουσόνης, µέσω αντιδράσεων σύζευξης αυτού µε αρένια και αρυλαλδεΰδες ή κινναµωµικές αλδεΰδες. Αποµονώθηκαν τα προστατευµένα κινοµεθίδια, αντίστοιχα των προϊόντων αλδολικής συµπύκνωσης της λοουσόνης, τα οποία και χρησιµοποιήθηκαν ως διένια σε αντιδράσεις τύπου ετερο-Diels-Alder, οδηγώντας κυρίως στη σύνθεση προστατευµένων β-πυρανοναφθοκινονικών παραγώγων, αναλόγων της β-λαπαχόνης. Με πρώτη ύλη τη 2,5-διακετοξυβενζοκινόνη, παρουσία π-τολουολοσουλφονικού οξέος, παρασκευάστηκαν σε εξαιρετικές αποδόσεις και σε λίγα στάδια τα πλήρως ή µερικώς προστατευµένα παράγωγα των αστερρικινονών, ενώ συντέθηκε επίσης µια νέα 5,6-διινδολυλοβενζοκινόνη. Στο τελευταίο µέρος της διατριβής, δόθηκαν οι πειραµατικές συνθήκες όλων των αντιδράσεων που πραγµατοποιήθηκαν στο εργαστήριο, καθώς επίσης τα αναλυτικά δεδοµένα: σ.τ., IR, NMR, MS, στοιχειακή ανάλυση όλων των νέων ενώσεων που συντέθηκαν
Ανάπτυξη μεθόδων για τον προσδιορισμό διαφόρων κατηγοριών αντιβιοτικών στο γάλα με τεχνικές προκατεργασίας και χρωματογραφικής ανάλυσης με χρήση υλικών και στηλών συμβατικής και νέας τεχνολογίας
Authors: Καραγεώργου Ευτυχία
Published: August 2021

Η παρούσα Διδακτορική Διατριβή πραγματεύεται την ανάπτυξη πολυ-υπολειμματικών μεθόδων HPLC για τον προσδιορισμό αντιβιοτικών σε πολύπλοκα υποστρώματα, όπως το γάλα. Η επικύρωση όλων των μεθόδων που αναπτύχθηκαν έγινε σύμφωνα με τα κριτήρια της Ευρωπαϊκής Απόφασης 2002/657/ΕΕ. Στην πρώτη μέθοδο HPLC-DAD που αναπτύχθηκε, προσδιορίστηκαν 8 κεφαλοσπορίνες με τη μονολιθική στήλη Chromolith RP-18e. Σύμφωνα με τη βιβλιογραφία είναι η πρώτη μέθοδος που χρησιμοποιεί για τον προσδιορισμό κεφαλοσπορινών στο γάλα, τόσο μονολιθική στήλη, όσο και την τεχνική της MSPD. Στη δεύτερη ενότητα αναπτύχθηκε μέθοδος HPLC-DAD, για τον προσδιορισμό πενικιλινών και αμφενικολών με στήλη τεχνολογίας συμπαγούς πυρήνα Kinetex C18, για πρώτη φορά σύμφωνα με τη βιβλιογραφία. Η παραλαβή των συστατικών από το γάλα έγινε με χρήση της MSPD με προσροφητικό υλικό ένα μίγμα του υλικού πλήρωσης της μικροστήλης Strata-Χ και του υλικού QuECheRS. Αυτός ο συνδυασμός εφαρμόστηκε για πρώτη φορά σύμφωνα με τη βιβλιογραφία, δίνοντας ικανοποιητικά αποτελέσματα (88%< R <102%). Στην τρίτη μέθοδο HPLC-DAD που αναπτύχθηκε, προσδιορίστηκαν 12 β-λακτάμες στο γάλα μετά από MSPD με προσροφητικό υλικό ένα μίγμα του υλικού πλήρωσης της μικροστήλης Oasis-HLB και του υλικού QuECheRS. Αυτός ο συνδυασμός εφαρμόστηκε για πρώτη φορά σύμφωνα με τη βιβλιογραφία για τον προσδιορισμό β-λακταμών στο γάλα. Η τέταρτη μέθοδος που αναπτύχθηκε, αφορά στον ταυτόχρονο προσδιορισμό 18 ενώσεων των ομάδων των κινολονών και των κεφαλοσπορινών στο γάλα σε διάταξη LC-MS/MS. Η στήλη που χρησιμοποιήθηκε ήταν η Perfectsil ODS-2. Για την κατεργασία των δειγμάτων γάλακτος εφαρμόστηκε για πρώτη φορά η τεχνική της MSPD, με προσροφητικό υλικό ένα μίγμα του υλικού πλήρωσης της μικροστήλης Bond Elut Plexa και του υλικού QuECheRS. Στην τελευταία μέθοδο που αναπτύχθηκε, προσδιορίστηκαν υπολείμματα 5 τετρακυκλινών σε δείγματα γάλακτος με HPLC-DAD και με τη στήλη LiChroCART-LiChrospher® 100 RP-18, μετά από προκατεργασία με MSPD. Απ’ όσα αναφέρθηκαν παραπάνω, προκύπτει ότι οι πολυ-υπολειμματικές μέθοδοι προσδιορισμού αντιμικροβιακών παραγόντων που αναπτύχθηκαν στο γάλα, εμφανίζουν ποικίλα πλεονεκτήματα, τα οποία συνοψίζονται ακολούθως: α) Διαχωρισμός συστατικών με χρωματογραφικές στήλες νέας τεχνολογίας (Μονολιθική-Συμπαγούς Πυρήνα). β) MSPD για την κατεργασία γάλακτος - υψηλές ανακτήσεις αντιμικροβιακών παραγόντων. γ) Χρήση καινοτόμων προσροφητικών υλικών (QuECheRS). δ) Μικρός συνολικός χρόνος ανάλυσης. ε) Ελάχιστη χρήση διαλυτών. στ) Χαμηλά όρια ανίχνευσης<MRLs. ζ) Επικύρωση μεθόδων σύμφωνα με 2002/657/ΕΕ. η) Εφαρμόσιμες σε εργαστήρια ελέγχου ποιότητας. Τα χαρακτηριστικά που συγκεντρώνουν οι μέθοδοι που αναπτύχθηκαν, καθιστούν την εφαρμογή τους δυνατή, αξιόπιστη και εύκολη στην ανίχνευση και στον ποσοτικό προσδιορισμό σε ότι αφορά στα προσδιοριζόμενα συστατικά σε ένα από τα πιο διαδεδομένα κτηνοτροφικά προϊόντα, το αγελαδινό γάλα.
Σύνθεση αζωτούχων παραγώγων των σακχάρων με πιθανή βιολογική δράση
Authors: Γκίζης Πέτρος
Published: August 2021

Η παρούσα διδακτορική διατριβή αναφέρεται στην σύνθεση αζωτούχωνπαραγώγων σακχάρων ξεκινώντας από χειρόμορφες πρώτες ύλες όπως η D-ριβόζη,D-αραβινόζη και το L-τρυγικό οξύ.Ο κύριος στόχος της διατριβής είναι η ανάπτυξη κατάλληλων μεθοδολογιών πουοδηγούν στην σύνθεση αζασακχάρων συνδυάζοντας σύντομες μεθοδολογίες καιυψηλές αποδόσεις. Γνωρίζοντας την στενή δομική σχέση σακχάρων καιαζασακχάρων θελήσαμε να μεταφέρουμε την στερεοχημεία των αρχικών πρώτωνυλών στα τελικά μας προϊόντα. Η παρούσα διδακτορική διατριβή χωρίζεται σε πέντεκυρία κεφαλαία ανάλογα με την μεθοδολογία που έχει αναπτυχθεί για τονσχηματισμό του τελικού αζασακχαρικού σκελετού.Στο πρώτο κεφάλαιο, περιγράφεται η σύνθεση τριυδροξυλιωμένωνπυρρολιζιδινών μέσω μιας ακολουθίας αντιδράσεων που περιλαμβάνει την αντίδρασητης 1,3-διπολικής κυκλοπροσθήκης και την αντίδραση Mitsunobu. Η προσπάθειααυτή βασίστηκε με μια άκυκλη νιτρόνη, ένωση που χαρακτηρίζεται ως «maskednitrones» και παρασκευάζεται εύκολα από λακτόλες με επίδραση Ν-αλκυλουδοξυλαμινών.Στο δεύτερο κεφάλαιο της διδακτορικής διατριβής, αναφέρεται η σύνθεσηπυρρολιζιδινών μέσω αντίδρασης 1,3-διπολικής κυκλοπροσθήκης χρησιμοποιώνταςως διπολόφιλο τον γ-υδροξυκροτωνικό μεθυλεστέρα και κυκλικές νιτρόνεςπροερχόμενες από σάκχαρα όπως η D-ριβόζη και η D-αραβινόζη καθώς επίσης καινιτρόνη προερχόμενη από το L-τρυγικό οξύ.Στο τρίτο κεφάλαιο, επιχειρήθηκε η σύνθεση της homo-DMDP καθώς καιδομικών της ανάλογων μέσω της αντίδρασης της 1.3-διπολικής κυκλοπροσθήκηςχρησιμοποιώντας ως διπολόφιλο τον ανθρακικό βινυλεστέρα, ενώ μελετήθηκαν καιδιάφορες συνθήκες διάνοιξης του δεσμού αζώτου-οξυγόνου στον σχηματιζόμενοισοξαζολιδινικό δακτύλιο.Στο επόμενο κεφάλαιο, αναφέρεται η ανάπτυξη μιας μεθοδολογίας που συνδυάζειτην αντίδραση της 1.3-διπολικής κυκλοπροσθήκης και την αντίδραση της αναγωγικήςαμίνωσης. Με την στρατηγική αυτή συντεθήκαν μεθυλοπυρρολιζιδίνες καιυακινθασίνες σε εξαιρετικά υψηλές αποδόσεις. Στο τελευταίο κεφάλαιο της διδακτορικής διατριβής, χρησιμοποιώντας αντίδρασηRCM έγινε σύνθεση συνθετικών ενδιαμέσων που μπορούν να οδηγήσουν στονσχηματισμό βιβλιοθηκών ινδολιζιδινών και πυρρολιζιδινών. Σχηματίσθηκανπυρρολιζιδινικά και ινδολιζιδινικά παράγωγα που φέρουν ένα συζυγιακό σύστημααρκετά δραστικό σε αντιδράσεις 1.2- και 1.4- προσθήκης προκειμένου να οδηγήσουνσε ανάλογα παράγωγα.Οι ενώσεις που παρασκευάσθηκαν είναι νέες ενώσεις στην πλειοψηφία τους καιοι δομές τους αποδόθηκαν κυρίως με βάση τη μελέτη φασματοσκοπικών τουςδεδομένων.
Εκπαιδευτική και πολιτισμική διάσταση της κοινωνικής συσσωμάτωσης στην Κεφαλλονιά (1864-1910)
Authors: Καμήλος Νικόλαος
Published: August 2021

Η παρούσα μελέτη έχει ως αντικείμενο τη διερεύνηση της συγκρότησης, δομής και λειτουργίας των κοινωνικών συσσωματώσεων των κατοίκων της Κεφαλονιάς, μετά την Ένωση και σε μια χρονική περίοδο μισού περίπου αιώνα (1864-1910)¹. Στόχος της εργασίας είναι να μελετηθεί το ιδεολογικό υπόβαθρο της συγκρότησης των συλλόγων σε συνάρτηση με την οικονομική και κοινωνική κατάσταση, να ανιχνευθούν τα αίτια και οι παράγοντες που υπαγόρευσαν τη σύσταση των συλλόγων και να ερευνηθεί η κοινωνική τους διαστρωμάτωση. Στο πλαίσιο αυτό, επιχειρείται να σκιαγραφηθεί ο τρόπος διοίκησης και λειτουργίας αυτών των σωματειακών οργανώσεων, η δράση τους και να διερευνηθεί η απήχηση της δραστηριοποίησής τους στην κοινωνία. Επιδιώκεται, παράλληλα, να εξεταστούν οι σχέσεις μεταξύ των συλλόγων και να μελετηθούν τα πιθανά αίτια και οι παράγοντες που οδήγησαν στην μετεξέλιξη, αναστολή ή παύση της λειτουργίας τους. Το φαινόμενο της κοινωνικής συσσωμάτωσης προτείνεται να αξιοποιηθεί διδακτικά στο μάθημα της Ιστορίας στην πρωτοβάθμια εκπαίδευση. […]
Διδασκαλία των περιβαλλοντικών επιστημών
Authors: Ψωμιάδης Πλούταρχος
Published: August 2021

[…] Η παρούσα διατριβή εντάσσεται στο πλαίσιο της διδασκαλίας των περιβαλλοντικών επιστημών. Έχει ως θέμα το όζον και αποτελείται από τρία μέρη-έρευνες τα οποία συνδέονται μεταξύ τους σε ένα ενιαίο σύνολο και απαντούν στο βασικό αίτημα της διδακτικής των περιβαλλοντικών επιστημών, σύμφωνα με το οποίο θα πρέπει να αναζητήσουμε κατάλληλες διδακτικές μεθόδους για τη διδασκαλία περίπλοκων περιβαλλοντικών φαινομένων, όπως είναι αυτά τα οποία σχετίζονται με το περιβάλλον. […]
Ρεολογία και ευστάθεια πυκνών αιωρημάτων λιγνίτη - νερού
Authors: Γκουδούλας Θωμάς
Published: August 2021

Στην παρούσα διατριβή μελετήθηκαν οι ρεολογικές ιδιότητες των πυκνών αιωρημάτων λιγνίτη-νερού, έτσι ώστε να εκτιμηθούν οι παράμετροι που επηρεάζουν τη ρεολογία τους. Μέσω υγρής λειοτρίβησης επιτεύχθηκαν μονοκόρυφες και δικόρυφες κατανομές μεγέθους σωματιδίων, από 1 μm μέχρι 350 μm. Για την ευστάθεια των αιωρημάτων χρησιμοποιήθηκαν διάφοροι τύποι πολυηλεκτολυτών, ενώ μετρήσεις ζ-δυναμικού ανέδειξαν στοιχεία σχετικά με αυτή. Παρασκευάσθηκαν αιωρήματα με αποδεκτές ρεολογικές ιδιότητες μέχρι κλάσμα όγκου στερεών ο/ο ίσο με 0,45. Στα πυκνά αιωρήματα πραγματοποιήθηκαν ποικίλες ρεολογικές μετρήσεις με το ρεόμετρο ελεγχόμενης διατμητικής τάσης Carri-Med CSL100 και γεωμετρία παράλληλων δίσκων, σε ένα μεγάλο εύρος ρυθμών διάτμησης (από 10-3s-1 έως 102s-1). Βρέθηκε ότι οι καμπύλες ροής κατά την αύξηση και ελάττωση της διατμητικής τάσης ήταν διαφορετικές και έγινε επιτυχής προσπάθεια να περιγραφούν από τροποποιημένα ρεολογικά πρότυπα. Βρέθηκε ακόμη διαφορετική συμπεριφορά μεταξύ υψηλών και χαμηλών ρυθμών διάτμησης, με οριακή τάση ροής. Ωστόσο, υπήρχε εξάρτηση των τιμών από την ιστορία διάτμησης του αιωρήματος, παράμετρος που συνδέεται με τη δημιουργία διαφορετικής δομής, ανάλογα με τις συνθήκες, στο δείγμα. Η μη-Νευτωνική συμπεριφορά συνδέεται με την πολυδιασπορά των κατανομών και το μη-σφαιρικό σχήμα των σωματιδίων.